‘ANC regering wil Reserwebank nasionaliseer om verder te steel’Dr. Ivan Meyer is die adjunk-federale voorsitter van die DA. Foto: Verskaf. [Red] In aanloop tot die nasionale verkiesing op 8 Mei vanjaar gee Maroela Media politieke partye die geleentheid om hul menings oor verskillende kwessies wat kiesers raak op Maroela Media se debatsportaal te lug. Alle politieke partye is welkom om meningstukke vir publikasie voor te lê onderhewig aan die bepalings en voorwaardes van Maroela Media se redaksionele beleid. Deur dr. Ivan Meyer, die adjunk-federale voorsitter van die DA. President Cyril Ramaphosa se intensie is om die Suid-Afrikaanse Reserwebank te nasionaliseer. Dit sal rampspoedige gevolge inhou vir Suid-Afrika en die ekonomie vernietig en lei tot groter armoede. In ’n reaksie op DA-leier Mmusi Maimane se vraag in die parlement het president Ramaphosa gesê die Suid-Afrikaanse Reserwebank moet genasionaliseer word deur ontslae te raak van private aandeelhouers. Die president het aangedui dat die ANC-besluit om die Suid-Afrikaanse Reserwebank te nasionaliseer, uitgevoer moet word om Suid-Afrika se soewereiniteit te bevestig. Dit is egter ironies, want die Grondwet bepaal uitdruklik dat die Reserwebank onafhanklik moet funksioneer. Die Suid-Afrikaanse Reserwebank is verantwoordelik vir die land se monetêre beleid, en die nasionalisering van die sentrale bank sal Suid-Afrika se monetêre beleid ernstige skade berokken. President Ramaphosa en die ANC het reeds Suid-Afrika se fiskale beleid in die afgrond bestuur en nou teiken Cyril Ramaphosa die Reserwebank. Sentraal tot die debat, is die onafhanklikheid en die mandaat van die Reserwebank. Die Reserwebank se goewerneur, Lesetja Kganyago, het dit soos volg gestel: “Is nasionalisering ’n Trojaanse perd?” Indien dit gaan oor die onafhanklikheid van die sentrale bank en sy mandaat, gaan kyk wat het gebeur in Turkye en in Argentinië. Ons buurland Zimbabwe het ook onder die bewind van die diktator Robert Mugabe en Zanu-PF die sentrale bank genasionaliseer met rampspoedige gevolge. Zimbabwe het vandag geen geldeenheid nie, as gevolg van hiperinflasie en die sentrale bank se monetêre beleid stuur af op ’n Venezuela-situasie. Die gebrek aan die onafhanklikheid van die sentrale bank in Zimbabwe het bygedra tot die verval van die ekonomie in Zimbabwe. Cyril Ramaphosa en die ANC weier om die gevaarligte van Zimbabwe en Venezuela raak te sien. In daardie lande het die nasionalisering van die sentrale bank die ekonomie vernietig en mense in groter armoede gedompel. Die ANC en Ramaphosa het die nasionalisering van die sentrale bank in hul verkiesingsmanifes opgeneem. Dit is dus duidelik dat president Ramaphosa, wat ook onteiening van grond sonder vergoeding ondersteun, ook nou die nasionalisering van die Suid-Afrikaanse Reserwebank ondersteun. Cyril Ramaphosa gaan Suid-Afrika verder vernietig en is ’n vurige voorstander van die Nasionale Demokratiese Rewolusie. Hy wyk nou af van die Nasionale Ontwikkelingsplan en is onder druk van die radikale groep in die ANC, asook die EFF, SAKP en Cosatu. President Ramaphosa kan nie meer vertrou word nie, want vir buitelandse beleggers vertel hy dat die Suid-Afrikaanse Reserwebank se onafhanklikheid ononderhandelbaar is, maar in Suid-Afrika dryf hy aktief die nasionalisering van die Reserwebank . Die stryd om die Suid-Afrikaanse Reserwebank te nasionaliseer, is ’n poging om die onafhanklikheid van die Sentrale Bank (soos vervat in Art. 224 van die Grondwet) te beëindig. Die ANC wil hierdeur die mandaat van die Reserwebank verander om lisensiëringsvereistes van finansiële instellings te verslap. Verder poog die ANC-regering ook om staatsbanke te stig. Met die VBS Bank en die grootskaalse korrupsie kan mens net sidder as jy dink wat by staatsbanke gaan gebeur. Nog meer belastinggeld gaan by die beoogde staatsbanke gesteel word. Verder beoog die ANC ook om pensioenfondse te forseer om in staatsbeheerde ondernemings te belê. Kiesers moet daarop bedag wees dat benewens die Sentrale Bank, die ANC ook nou jou privaat pensioen teiken om mislukte staatsondernemings te finansieer. Die nasionalisering van die Reserwebank stel die hele ekonomie in groot gevaar en dit kan lei tot selfs groter werkloosheid en verdere armoede in Suid-Afrika. Hierdie is nie bangmaakpraatjies nie, dis die realiteit. Kiesers moet bewus wees van die prys wat elke landsburger gaan betaal indien die ANC die Reserwebank gaan nasionaliseer. Met Suid-Afrika se fiskale beleid aan’t skerwe is daar nou nóg ’n groter risiko aangesien die ANC Suid-Afrika se monetêre beleid wil kaap. Kiesers van Suid-Afrika moet op 8 Mei 2019 keer dat Suid-Afrika se monetêre beleid gekaap word deur die nasionalisering van die Suid-Afrika Reserwebank. Die DA veg teen korrupsie, en wil die ekonomie laat groei om werk te skep. Die nasionalisering van die Reserwebank gaan die ekonomie verwoes en meer mense werkloos laat. Ons moet staatskaping van die Reserwebank keer voor dit te laat is.